作者：黄机
词牌/韵律：乳燕飞・贺新郎

paragraphs: 击碎珊瑚树。
为留春、怕春欲去，驶如风雨。
春不留兮君休问，付与流莺自语。
但莫赋、绿波南浦。
世上功名花梢露。
政何如、一笑翻金缕。
系白日，莫教暮。
苍头引马城西路。
趁池亭、荻芽尚短，梅心未苦。
小雨欲晴晴不定，漠漠云飞轻絮。
算行乐、春来几度。
鞭影不摇鞍小据。
过横塘、试把前山数。
双白鹭，忽飞去。